Ш Е Ш І М

Қазақстан Республикасының атынан

08 қазан 2015 жыл Үшарал қаласы

 Алматы облысына қарасты Алакөл аудандық соты құрамында төрағалық етуші судья Р., хатшылыққа Қ. ала отырып, Алакөл аудандық прокуратурасының аға прокуроры Д., талапкер С., оның қорғаушысы адвокат К., жауапкердің сенімхат арқылы өкілі С. қатысуымен, ашық сот мәжілісінде талапкер С. жауапкер «Алакөл ауданының жұмыспен қамту және әлеуметтік бағдарламалар бөлімі» ММ-не келтірген жұмыстан бостау туралы бұйрықты заңсыз деп тану және жұмысқа қайта алу туралы талап арызы бойынша азаматтық ісін қарап, сот

 А Н Ы Қ Т А Ғ А Н Ы:

Талапкер С. сотқа келтірген талап арызында, өзінің 11.03.2010 жылдан бастап «Алакөл ауданының жұмыспен қамту және әлеуметтік бағдарламалар бөлімі» ММ-нің әлеументтік көмек көрсету секторының бас маманы болып жұмысқа орналасқанын. Бірақ аталған мекеменің басшысының 17.07.2015 жылғы №33-Ж бұйрығы бойынша, ҚР «Еңбек туралы заңының» 54 бабының 6 тармағына және ҚР №453-1 «Мемлекеттік қызмет туралы» 23.07.1999 жылғы заңының 28 бабының 1 бөлігінің 5 тармақшасына сай, 12.06.2015 жылдан бастап жұмыстан босатылғанын. Аталған бұйрықпен мүлдем келіспейтінін, яғни өзін заңсыз жұмыстан шығарғанын.

 Яғни, 14.05.2015 жылы Қ. туған ұлының сырқаттануына байланысты осы айдың 15 күнінен бастап Алакөл аудандық орталық ауруханасында педиатр-дәрігерге қаралғандарын. Соған байланысты ұлына тиісті ем қабылдау үшін 24.05.2015 жылға дейін еңбекке уақытша жарамсыздық парағы ашылғанын. Осыдан кейін екінші ұлы 28.08.2012 жылы туған Қ. сырқаттанғанын, соған байланысты еңбекке уақытша жарамсыздық параған 30.05.2015 жылға дейін созғанын. Сонымен қатар, балаларының кезек-кезек ауырғандарына байланысты аудандық педиатор-дәрігердің жолдамасы бойынша 31.05.2015 жылы Алматы қаласына, күрделі тексеруден өтуге барғандарын. Бірақ жолда кетіп бара жатқандарында балаларының және өзінің ауырғандарына байланысты Талдықорған қаласындағы «Ж.» МО-на қаралып, ем қабылдап екі күнге анықтама алғанын.

 Содан 03.06.2015 жылы Алматы қаласының «М.» МО-на күрделі медициналық тексеруден өткендерін. Бұл жағдай бойынша аталған медициналық орталықтан еңбекке уақытша жарамсыздық парағы 03.06.2015 жыл мен 11.06.2015 жылдар аралығына ашылғанын. Бірақ ұлы 30.04.2008 жылы туған Ж. сырқатының жазылмағандығына байланысты 12.06.2015 жылы «М.» МО-на қайта барып дәрігердің қабылдауында болып, ем қабылдауға мәжбүр болғандарын. Яғни, осы жағдайға байланысты 12.06.2015 жылы жұмысына шыға алмағанын. Содан ем қабылдауларын Алматы қаласында «М.» медициналық орталығында жалғастырып, сол күні Талдықорған қаласына келіп, «Ж.» МО-на келіп қайта қаралғандарын. Бұл жерден өздеріне еңбекке уақытша жарамсыздық парағы 15.06.2015 жылдан 30.06.2015 жылдар аралығына қайта ашылғанын.

Сонымен қатар, балаларымен емделу барысында қаражат қажет болғандықтан, басшыларына хабарласып өзінің 27.02.2015 жылдан бастап 5 күнге Астана қаласына іс-сапарға барған шығындарын төлеп берулерін сұрағанын. Бірақ есеп бөлімі басшысы ұялы телефон арқылы өзіне қазіргі уақытта қаражаттың болмауына байланысты әзірше төлей алмайтындарын айтқанын. Сол сияқты балалары ауырған кезінде жыл сайынғы еңбек демалысын алу үшін арыз жазғанын, бірақ басшысының орынбасары өзіне хабарласып жыл сайынғы кезекті еңбек демалысына қатысты бұйрықтың шықпағанын, яғни басшысының қол қоюдан бас тартқаны туралы айтқанын. Сол кезде өзінің онда еңбекке уақытша жарамсыздық парағының ашылғандығын және ем қабылдауларын ары қарай жалғастыратындарын айтқанын.

Содан балаларының еміне қаражат қажеттігі туындауына және өзіне кезекті еңбек демалысының берілмеуіне байланысты Алакөл аудандық прокуратурасына арызын жолдағанын. Осы жағдай бойынша тексеріс жүргізілгенін және өзіне шығындары толық өтеліп берілгенін. Осы жағдайға байланысты басшысымен қарым қатынасы нашарлағанын. Яғни ол өзіне өз еркімен жұмыстан кетуін талап етіп хабарласқанын. Оған тиісті арызын жазып күйеуі К. арқылы беріп жібергенін. Бірақ, тексеру нәтижесінің қорытындысына сай өзінің жұмысынан өз еркімен емес, керісінше еңбек заңнамасын бұзғаны үшін босатылғанын, яғни 2015 жылдың 1 және 2 маусым күндері дәлелсіз жұмыста болмағаны үшін жұмыстан босатылғаны белгілі болғанын.

Өзінің аталған бұйрықпен келіспегенін, сондықтан жазбаша түрдегі қарсылығын жазып, оны басшысына жолдағанын. Соған байланысты басшысы аталған 03.06.2015 жылғы №23-Ж бұйрығының күшін жойып, оның орнына 17.06.2015 жылғы №33-Ж бұйрығын шығарып, өзін 12.06.2015 жылы өз еркімен емес, керісінше еңбек заңнамасын бұзғаны үшін жұмыстан босатылғаны белгілі болғанын.

Аталған бұйрықпен мүлдем келіспейтінін, себебі өзінің ешқандай еңбек заңнамасын бұзбағанын, яғни 12.06.2015 жылы дәлелді себептермен жұмысына шыға алмай қалғанын. Емін жалғастырып жатқандары туралы басшысының орынбасары, өзінің тікелей басшысы С. хабарлап отырғанын. Сонымен қатар, ол жөнінде дәлелді құжаттарының да бар екенін. Соған байланысты аталған бұйрықты заңсыз деп тануды, өзін «Алакөл ауданының жұмыспен қамту және әлеуметтік бағдарламалар бөлімі» ММ-нің әлеументтік көмек көрсету секторының бас маманы қызметіне қайта жұмысқа орналастыруды сұрап сотқа жүгінген.

 Сот талқылауында талапкер С., өзінің талап арызын толық қолдап, өзінің, отбасылы екенін, асырауында кәмелеттік жасқа толмаған екі балаларының бар екенін. Қазіргі уақытта мәжбүрлі түрде жұмыссыз жүргенін, ешқандай табысының жоқ екенін. «Алакөл ауданының жұмыспен қамту және әлеуметтік бағдарламалар бөлімі» ММ-нде әлеуметтік көмек көрсету секторының бас маманы болып 23.04.2010 жылдан бастап жұмыс жасағанын, бірақ аталған мекеменің басшысының 17.07.2015 жылғы №33-Ж бұйрығы бойынша, ҚР «Еңбек туралы заңының» 54 бабының 6 тармағына және ҚР №453-1 «Мемлекеттік қызмет туралы» 23.07.1999 жылғы заңының 28 бабының 1 бөлігінің 5 тармақшасына сай, 12.06.2015 жылдан бастап жұмыстан босатылғанын. Яғни, өзінің жұмысынан өз еркімен емес еңбек кодексінің талаптарын бұзғаны үшін босатылғанын. Аталған бұйрықты өзі осы арызбен сотқа жолданар алдында ғана, яғни қыркүйек айының басында алғанын. Бұйрықты алғаннан кейін, өзінің бұзылған құқықтарын қалпына келтіру мақсатында дереу сотқа жолданғанын. Соған байланысты аталған бұйрықпен келіспейтінін, себебі оның заңсыз шығарылғанын, өзін негізсіз жұмыстан босатқанын айтып, арызын толық қанағаттандыруды сұрады.

 Сот мәжілісінде талапкер С. қорғаушысы адвокат К. талап арызды толық қолдайтынын, себебі талапкерді жұмыстан заңға қайшы шығарғанын. Яғни, С. өз еркімен жұмыстан кету туралы арызын жазып, басшысы Қ. беріп жібергенін. Бірақ Қ. оның жазған арызына қарамастан, ҚР Еңбек кодесінің баптарына сай, жағымсыз жағдайларға байланысты жұмыстан босатылғанын. Бұл жағдай талапкердің басқа жұмысқа орналасуына кедергі болатынын, сонымен қатар талапкердің басшысы бірінші шығарған бүйрығын заңсыз болғандықтан, оның күшін өзі жойып дауланып отырған бұйрықты шығарғанын. Бұл жағдайлар, талапкердің басшысының тікелей талапкерге деген жеке бас араздығын байқататынын. Аталған жағдайларға байланысты талап арызды қанағаттандыруды сұрады.

 Сот мәжілісінде жауапкер «Алакөл ауданының жұмыспен қамту және әлеуметтік бағдарламалар бөлімі» ММ-нің басшысының міндетін уақытша атқарушы С., өзінің 07.09.2015 жылдан бастап мекеме басшысының уақытша міндетін атқарушы екенін. Талап арызды мойындамайтынын, сонымен қатар талапкер С. өзінің тікелей қол астында жұмыс жасағанын, сондықтан өзіне іс бойынша барлық жағдайлар мәлім екенін. 2015 жылдың 15 мамырынан бастап талапкердің жұмысқа шықпағанын, яғни сол уақыттан бастап емделуде болғанын. Сонымен қатар, талапкер екеуі үнемі ұялы телефон арқылы хабарласып отырғандарын. Содан 03.07.2015 жылы мекеменің сол кездегі басшысы Қ. талапкерді 2015 жылдың 01 және 02 маусым күндері болмағаны үшін жұмыстан босату туралы бұйрық шығаруын айтқанын. Соған байланысты аталған күнмен №23-Ж бұйрығын шығарғанын. Ол бұйрық жайында талапкерге хабарлағанын, бірақ бұйрықтың көшірмесін оның қолына бермегендерін. Содан 13.07.2015 жылғы С. құжаттарды қабылдау туралы Актіге сай, одан еңбекке уақытша жарамсыздық парақтары қабылданғанын. Қабылданған құжаттардың ішінде талапкердің 2015 жылдың маусым айының 01 және 02 күндері арнайы ем қабылдауда болғандығы туралы анықтамасының болғандығына байланысты басшысы Қ. өзіне №23-Ж бұйрықтың күшін жойып, талапкердің ағымдағы жылдың 12 маусым күні жұмыста дәлелді себептерсіз болмағандығына байланысты жұмыстан босату туралы басқа бұйрық шығаруын айтқанын. Соған байланысты 17.07.2015 жылы №33-Ж бұйрығын шығарып, бұл бұйрықпен №23-Ж бұйрығының күшін жойып, талапкер С. 12.06.2015 жылдан бастап жұмыстан босатқандарын. Сонымен қатар, талапкердің арызында көрсетілгендей өзінің 12.06.2015 жылы талапкерге ұялы телефон арқылы хабарласып, қал жағдайын білгенін. Сол кезде ол өзіне әлі ем қабылдап жатқандары туралы айтқанын. Бұл жағдайды сол кездегі басшысына да айтқанын. Бірақ, талапкер нақты 12.06.2015 жылы қандай себеппен жұмыста болмағандығы туралы өздеріне ешқандай құжат өткізбегенін. Сонымен қатар, С. өз еркімен жұмыстан кету туралы арызын көрмегенін, бірақ аталған арызды талапкердің өзі ұялы телефон арқылы жолдасынан басшыларына беріп жібергендігін айтқанын. Сондықтан өздерінің оны заң талаптарына сай жұмыстан босатқандарын, сонымен қатар оған аталған бұйрықтардың шыққаны дер кезінде хабарланып отырғанын, бірақ қолына тапсыра алмағандарын. Еңбек кітапшаны беру туралы журналға сай, еңбек кітапшасы да уақытылы 08.08.2015 жылы оның заңды некедегі жолдасына тапсырылғанын. Аталған жағдайларға сай, талапкер дұрыс және негізді түрде жұмыстан босатылған деп есептейтінін, соған байланысты талап арызды қанағаттандырусыз қалдыруды сұрады.

Сот, талапкердің, жауапкердің жауаптарын және прокурордың қорытындысын тыңдап, іс құжаттарын зерттеп, арыз келесі жағдайларға байланысты қанағаттандырылуға жатады деп табады.

 ҚР «Еңбек кодексінің» 56 бабының 4 тармағына сай, еңбек шартын осы Кодекстің 54 бабының 1 тармағының 6) - 13) және 16) тармақшаларында көзделген негіздер бойынша бұзу осы Кодекстің 73 бабында көзделген тәртіптік жазалар қолдану тәртібі және 74 бабының талаптары сақтала отырып жүргізілетіндігі көрсетілген.

Себебі ҚР ЖС-ның 19.12.2003 жылғы №9 «Соттардың еңбек дауларын шешу кезінде заңнамаларды қолдануының кейбір мәселелері туралы» нормативтік қаулысының 15 бабына сай, еңбек кодексінің 54 бабының 1 тармағының 6) 13) және 16) тармақшаларында қарастырылған негіздер бойынша жұмыстан босатылған адамдардың талаптары бойынша еңбек дауын қарастыра отырып, соттар «Еңбек кодексінің» 73-74 баптарында қарастырылған тәртіпте еңбек шартын бұзу, бұл тәртіптік жауапкершіліктің бір түрі болып табылатындығын көсеткен.

 Яғни, жұмыс беруші тәртіптік жазаны қолданғанға дейін қызметкерден жазбаша түрде түсініктеме талап етуге міндетті. Қызметкердің жазбаша түсініктемені беруден бас тартуы тәртіптік жаза қолдануға кедергі жасай алмайды. Қызметкер аталған түсініктемені беруден бас тартқан жағдайда тиісті Акті жасалынатындығы көрсетілген.

 Көрсетілген заң талаптарына қайшы «Алакөл ауданының жұмыспен қамту және әлеуметтік бағдарламалар бөлімі» ММ-нің басшысы С. жұмыстан босату барысында аталған заң талабының тәртіптері орындамаған, яғни одан түсініктер алынбаған, сонымен қатар түсініктеме бермегендігі туралы Акті де толтырылмаған.

 Сонымен қатар, іс құжаттарынан және сот мәжілісінде анықталған жағдайларға байланысты, С. 15.05.2015 жылдан бастап балаларына байланысты және өзінің денсаулығына байланысты ем қабылдауда болғандығы оның еңбекке уақытша жарамсыздығы туралы анықтамалармен дәлелденіп отыр.

 Алайда, «Алакөл ауданының жұмыспен қамту және әлеуметтік бағдарламалар бөлімі» ММ-нің басшысы мән-жайларды анықтамастан және талапкерден түсініктемелер алмастан, өзінің 03.07.2015 жылғы №23-Ж бұйрығымен С. 2015 жылдың 1 және 2 маусым күндері дәлелсіз жұмыста болмады ден есептеп, ҚР «Еңбек Кодексінің» 54 бабының 6 тармағына және ҚР «Мемлекеттік қызмет туралы» Заңының 28 бабының 1 тармағының 5 тармақшасына сәйкес, ағымдағы жылдың 01 маусымынан бастап жұмыстан босатқан.

Бірақ, талапкердің ұсынған құжаттарының негізінде, яғни оның 2015 жылдың 1 және 2 маусым күндері «Ж.» МО-да амбулаторлық ем қабылдауда болғандығына байланысты, 17.07.2015 жылғы №33-Ж бұйрығын шығарып, аталған бұйрықпен 03.07.2015 жылғы №23-Ж бұйрығының күшін жойып, талапкер С. 12.06.2015 жылы дәлелсіз себептермен жұмыста болмады деп есептеп, ҚР «Еңбек Кодексінің» 54 бабының 6 тармағына және ҚР «Мемлекеттік қызмет туралы» Заңының 28 бабының 1 тармағының 5 тармақшасына сәйкес, ағымдағы жылдың 12 маусымынан бастап жұмыстан босатқан.

Сонымен қатар, дауланып отырған бұйрықта талапкер С. заң талаптарына сай табыс етілмеген.

Сонымен қатар, сот мәжілісінде зерттелген және іс құжаттарынан анықталған дәлелдемелерге сай, С. 12.06.2015 жылы себепті жағдаймен, атап айтқанда 30.04.2008 жылғы ұлы Қ. сырқаттануына байланысты Алматы қаласындағы «М.» МО-нда дәрігердің қабылдауында болып, ем тағайындауын алғандығы, ұлының атына берілген дәрігер А. 12.06.2015 жылғы берілген анықтамасымен және оның 15.06.2015 жылдан бастап 30.06.2015 жыл аралығындағы еңбекке уақытша жарамсыздығы туралы анықтамасымен дәлелденіп отыр.

Сонымен қатар сот мәжілісінде сұралған жауапкер өкілі С. да, өзінің 12.06.2015 жылы талапкермен ұялы телефон арқылы хабарласып, оның Алматы қаласында екенін және ұлының денсаулығына байланысты дәрігердің қабылдауында болғандығын білгенін. Осы жағдайды басшысына баяндағаны жөнінде айтып көрсетті. Аталған жағдай сот мәжілісінде зерттелген «Актив» ұялы телефон операторының кіріс шығыс телефондар бойынша берілген анықтамасымен де өз дәлелін тауып отыр.

Яғни, анықталған жағдайларға байланысты, сот талапкер С. дәлелді себептермен 12.06.2015 жылы жұмыста болмағандығы дәлелденіп отыр деп табады.

Сонымен қатар, іс бойынша сот талқылауы барысында талапкер С., сотқа өзінің жазбаша түрдегі арызын келтіріп, талап арызының бір бөлігін, яғни лажсыз жұмыстан бос жүрген уақытының орташа жалақысын өндіруді қараусыз қалдыруды сұраған.

Аталған жағдайға байланысты 08.10.2015 жылғы сот ұйғарымымен, талапкер С. арызы аталған бөлігінде қараусыз қалдырылған.

Қорыта келгенде сот, С. жұмыстан босатылуы еңбек туралы заң талаптарындағы қағидаларға қайшы қабылданғанын, соған байланысты оны жұмыстан босату туралы бұйрық заңсыз шыққан деп санап, оның талап арызы толық қанағаттандырылуға жатады деп табады.

 Осы жоғарыда көрсетілгендер негізінде ҚР АІЖК-нің 217-221 баптарын басшылыққа алып, сот

Ш Е Ш І М Е Т Т І:

Талапкер С. жауапкер «Алакөл ауданының жұмыспен қамту және әлеуметтік бағдарламалар бөлімі» ММ-не келтірген жұмыстан босату туралы бұйрықты заңсыз деп тану және жұмысқа қайта алу туралы талап арызы толық - қанағаттандырылсын.

«Алакөл ауданының жұмыспен қамту және әлеуметтік бағдарламалар бөлімі» ММ-нің 17 шілде 2015 жылғы №33-Ж санды С. жұмыстан босату туралы бұйрығын заңсыз деп танылып күші жойылсын.

С. Алакөл ауданының жұмыспен қамту және әлеуметтік бағдарламалар бөлімі» ММ-нің әлеуметтік көмек секторының бас маманы етіп қайта жұмысқа алынсын.

Жұмысқа қайта орналасу туралы шешім дереу орындалуға жатады.

Шешімге риза болмаған жағдайда тараптар шешімді алған күннен бастап 15 күн ішінде Алакөл аудандық соты арқылы Алматы облыстық сотының азаматтық істер қарайтын сот алқасына шағымдануға немесе наразылық келтіруге құқылы.

Төрағалық етуші:

Көшірмесі дұрыс:

Судья: